ก.ล.ต. นับหนึ่งไฟลิ่งกองรีทส์ WHART เตรียมเปิดจองธ.ค.นี้
ก.ล.ต. นับหนึ่งไฟลิ่งกองรีทส์ WHART คาดเปิดจองในเดือนธ.ค.นี้ หวังระดมทุนเพื่อเข้าลงทุนในอสังหาฯ โดยมีบ.แอดไวเซอรี พลัส เป็นที่ปรึกษาทางการเงิน บล.กสิกรไทย เป็นผู้จัดการการจัดจำหน่าย
26 พ.ย. 2558

นายปิยะพงศ์ พินธุประภา กรรมการและประธานเจ้าหน้าที่บริหาร บริษัท ดับบลิวเอชเอ เรียลเอสเตท แมเนจเม้นท์ จำกัด (WHAREM) ในฐานะผู้จัดการกองทรัสต์เพื่อการลงทุนในอสังหาริมทรัพย์และสิทธิการเช่าดับบลิวเอชเอ พรีเมี่ยม โกรท หรือ กองรีทส์ WHART เปิดเผยว่า หลังจากบริษัทได้ยื่นไฟลิ่งต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ล่าสุด ทาง ก.ล.ต.ได้นับ 1 คำขออนุญาตเสนอขายหน่วยทรัสต์เป็นที่เรียบร้อยแล้ว เมื่อวันที่วันที่ 14 พฤศจิกายน 2558 โดยคาดว่าจะสามารถเปิดจองได้ในช่วงเดือนธันวาคมนี้
ทั้งนี้บริษัทได้แต่งตั้งบริษัท แอดไวเซอรี พลัส จำกัด เป็นที่ปรึกษาทางการเงิน และบริษัทหลักทรัพย์ กสิกรไทย จำกัด เป็นผู้จัดการการจัดจำหน่าย เพื่อเสนอขายหลักทรัพย์ต่อผู้ถือหน่วยทรัสต์เดิมที่มีสิทธิได้รับการจัดสรรหน่วยทรัสต์เพิ่มเติม (RO) และต่อประชาชนทั่วไป (PO)
โดยรายละเอียดที่เกี่ยวกับอสังหาริมทรัพย์ที่จะเสนอขายให้กับกองทรัสต์ที่เข้าลงทุนในการเพิ่มทุนครั้งนี้ของกองทรัสต์ คือ อสังหาริมทรัพย์ 3 โครงการ มูลค่าไม่เกิน 4,650 ล้านบาท ได้แก่ โครงการ WHA Mega Logistics Center (ชลหารพิจิตร ก.ม. 4) โครงการ WHA Mega Logistics Center (วังน้อย 61)  และโครงการ WHA Mega Logistics Center (สระบุรี)  มีพื้นที่เช่าอาคารรวมประมาณ 174,913.55 ตารางเมตร และพื้นที่เช่าหลังคาประมาณ 94,856.25 ตารางเมตร บนที่ดินตามโฉนดรวม ประมาณ 184 ไร่ 3 งาน 43.9 ตารางวา
สำหรับวัตถุประสงค์ของการระดมทุนในครั้งนี้ เพื่อระดมทุนจากนักลงทุน ไปลงทุนในอสังหาริมทรัพย์ซึ่งประกอบด้วย (1) กรรมสิทธิ์ในที่ดิน อาคารคลังสินค้า และสำนักงาน รวมถึงสิ่งปลูกสร้าง และทรัพย์สินอื่น ๆ ในโครงการWHA Mega Logistics Center (ชลหารพิจิตร ก.ม. 4) ตั้งอยู่ที่ตำบลบางปลา อำเภอบางพลี จังหวัดสมุทรปราการ (2) สิทธิการเช่าที่ดิน และกรรมสิทธิ์ในอาคารคลังสินค้า และสำนักงาน รวมถึงสิ่งปลูกสร้างและทรัพย์สินอื่นๆ ในโครงการ WHA Mega Logistics Center (วังน้อย 61) ตั้งอยู่ ณ ตำบลบ่อตาโล่ อำเภอวังน้อย จังหวัดพระนครศรีอยุธยา และ(3) กรรมสิทธิ์ในที่ดิน อาคารคลังสินค้า โรงงาน และสำนักงาน รวมถึงสิ่งปลูกสร้างและทรัพย์สินอื่นๆ ในโครงการ WHA Mega Logistics Center (สระบุรี) ตั้งอยู่ ณ ตำบลหนองปลาหมอ อำเภอหนองแค จังหวัดสระบุรี
สำหรับสิทธิประโยชน์ที่ผู้ถือหน่วยทรัสต์จะได้รับจากการที่กองทรัสต์มีขนาดใหญ่ขึ้น และการที่ทรัพย์สินที่จะลงทุนเพิ่มเติมเป็นทรัพย์สินที่มีคุณภาพและศักยภาพสูง ตั้งอยู่ในทำเลที่ตั้งที่เป็นจุดยุทธศาสตร์ โลจิสติกส์ของประเทศ โดยทรัพย์สินที่เข้าลงทุนเพิ่มมีความหลากหลายด้านทำเลที่ตั้ง จะช่วยเพิ่มความหลากหลายด้านแหล่งที่มาของรายได้ให้แก่กองทรัสต์มากขึ้น
โดยกองทรัสต์จะมีสัดส่วนการลงทุนในทรัพย์สินประเภท Freehold เพิ่มมากขึ้นจากเดิม ทรัพย์สินในปัจจุบันที่มีสัดส่วน Freehold  ที่ระดับ 67.69% และ Leasehold ที่ระดับ 32.31% เป็นสัดส่วน Freehold และ Leasehold ภายหลังจากเพิ่มทุนสำเร็จแล้วเป็น 70.09% ต่อ 29.91% ตามลำดับ สร้างความน่าสนใจในการลงทุนแก่นักลงทุน และน่าจะส่งผลให้กองทรัสต์มีสภาพคล่องในการซื้อขายเพิ่มมากขึ้น และเชื่อว่ากองรีทส์  WHART จะสร้างผลตอบแทนที่น่าพอใจให้กับนักลงทุนได้ในระยะยาว